b'\n_START_ARTICLE_\nPoslanska imuniteta\n_START_PARAGRAPH_\nPoslanska imuniteta je tradicionalni privilegij poslancev, ki jim je zagotovljen z ustavo._NEWLINE_Namen poslanske imunitete je zagotavljanje neodvisnosti in samostojnega delovanja poslancev. Z imuniteto se posku\xc5\xa1a prepre\xc4\x8diti onemogo\xc4\x8danje poslancev s strani izvr\xc5\xa1ilne in sodne oblasti. V smislu materialne imunitete poslanec ni kazensko odgovoren za mnenje ali glas, ki ga je izrekel na seji dr\xc5\xbeavnega zbora ali njegovih delovnih teles, v procesnem smislu pa poslanec ne sme biti priprt brez dovoljenja dr\xc5\xbeavnega zbora, prav tako pa se brez takega dovoljenja tudi ne sme za\xc4\x8deti kazenski postopek proti poslancu, \xc4\x8de se le-ta sklicuje na imuniteto. Poslanec se na imuniteto ne more sklicevati, \xc4\x8de je zaloten pri dolo\xc4\x8denih hudih kaznivih dejanjih, lahko pa mu tako imuniteto prizna dr\xc5\xbeavni zbor. Dr\xc5\xbeavni zbor lahko imuniteto prizna tudi poslancu, ki se nanjo ni skliceval.\n_START_SECTION_\nPravna opredeljenost\n_START_PARAGRAPH_\nDrugi odstavek 83. \xc4\x8dlena Ustave Slovenije opredeljuje poslansko imuniteto takole:_NEWLINE_Poslanec ne sme biti zaprt niti se zoper njega, \xc4\x8de se sklicuje na imuniteto, ne sme za\xc4\x8deti kazenski postopek brez dovoljenja dr\xc5\xbeavnega zbora, razen \xc4\x8de je bil zaloten pri kaznivem dejanju, za katerega je predpisana kazen zapora nad pet let._NEWLINE_Tretji odstavek istega \xc4\x8dlena pa pravi:_NEWLINE_Dr\xc5\xbeavni zbor lahko prizna imuniteto tudi poslancu, ki se nanjo ni skliceval ali ki je bil zaloten pri kaznivem dejanju iz prej\xc5\xa1njega odstavka.'